Diari Oficial de la Generalitat Valenciana


Sumari del DOGV 3780, del 27-06-2000 (2000/4943)

ORDRE de 25 de maig de 2000, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'Àrea de Prestació Conjunta de la Comunitat Valenciana, per a la instal·lació, en els vehicles, de mampares de seguretat o d'equips i elements de posicionament global per satèl·lit (GPS).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3780

Data del DOGV
:   27-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4943


Data del document
:   25-05-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * empresa de transport
    * taxi
    * transportista
    * ajuda pública
    * transport de viatgers
    * suport econòmic
    * dispositiu de seguretat

ORDRE de 25 de maig de 2000, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'Àrea de Prestació Conjunta de la Comunitat Valenciana, per a la instal·lació, en els vehicles, de mampares de seguretat o d'equips i elements de posicionament global per satèl·lit (GPS). [2000/X4943]
  
El Decret 18/1985, de 23 de febrer, del Consell de la Generalitat Valenciana, sobre la creació d'Àrees de Prestació Conjunta per als serveis de transport públic de viatgers en automòbils de turisme, facultà el conseller d'Obres Públiques, Urbanisme i Transports per a la creació, delimitació i ordenació, dins del territori de la Comunitat Valenciana, d'Àrees de Prestació Conjunta per als serveis de transport públic supramunicipals de viatgers en automòbils de turisme. L'article sisé permet a la Conselleria d'Obres Públiques, Urbanisme i Transports, la realització de les funcions de regulació i ordenació del servei que resulten necessàries per a l'establiment de les àrees, i la disposició final primera obri la possibilitat que la Conselleria dicte normes i instruccions complementàries per al desenvolupament i compliment del contingut de l'esmentat decret.
  
Les àrees de Prestació Conjunta de València, Castelló i Alacant foren creades, respectivament, per les Ordres de 29 de gener de 1986, 15 de juliol de 1991 i 12 de juliol de 1994, totes aquestes del conseller d'Obres Públiques, Urbanisme i Transports.
  
Una vegada creades les esmentades Àrees, un dels objectius permanents de la conselleria és la consecució i manteniment del major grau possible de qualitat i seguretat en la prestació del servei de transport públic de viatgers en automòbils de turisme (autotaxis). Per tal d'aconseguir aquesta finalitat, s'han abordat ja algunes actuacions com ho fou l'Ordre d'1 de juny de 1998, sobre la instal·lació de mampares de seguretat en els vehicles d'autotaxis.
  
Les actuals tecnologies permeten un increment dels referits nivells de qualitat i seguretat en el transport públic de viatgers en automòbils de turisme, i han aparegut en el mercat sofisticats sistemes de localització, control i comunicacions, que permeten una major eficàcia tant en la gestió de flotes (localització de vehicles) com en la lluita contra els marges d'inseguretat inherents a l'activitat de conducció de taxis (connexió amb xarxes o centrals d'alarma).
  
Tenint encara aquests sistemes un elevat cost econòmic, s'ha considerat oportú l'habilitació d'ajudes públiques a la inversió necessària per a la instal·lació en els vehicles d'autotaxi dels equips i elements tecnològics necessaris de posicionament global per satèl·lit (GPS). També s'ha considerat oportú incloure la possibilitat de subvencionar alternativament i a petició de l'interessat mampares de seguretat, tal com ja es va fer durant l'any 1998.
  
Per tot això, tenint en compte el que disposa l'esmentat Decret 18/1985, l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià i l'article 7 del Decret 225/1999, de 15 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte, règim i finançament
  
1. És objecte d'aquesta ordre l'atorgament d'ajudes econòmiques per a la instal·lació de mampares de seguretat o d'equips i elements de posicionament global per satèl·lit (GPS) en els vehicles de taxi de les Àrees de Prestació Conjunta de la Comunitat Valenciana.
  
2. El règim de les ajudes serà que determinen els articles següents.
  
3. Per a l'exercici de 2000, i de conformitat amb el que estableix la Llei 10/1999, de 30 de desembre, de Pressupostos de la Generalitat Valenciana per a l'exercici de 2000, les ajudes previstes en aquesta ordre es finançaran a càrrec del crèdit contingut en el programa 513.30 Millora de la qualitat dels serveis de transport, línia 702/000/00 del capítol VII dels pressupostos corresponents a la Conselleria d'Obres Públiques, Urbanisme i Transports, amb un import global de 45.947.897 (vint-i-cinc) milions de pessetes, equivalents a 150253,03 euros (cent cinquanta mil dos-cents cinquanta-tres euros amb zero tres cèntim) que podrà ser ampliat en cas d'existència de disponibilitats pressupostàries.
  
Article 2. Beneficiaris
  
Podran ser beneficiaris d'aquestes ajudes les persones físiques o jurídiques titulars d'autoritzacions de taxi de les Àrees de Prestació Conjunta de la Comunitat Valenciana que instal·len en els seus vehicles d'autotaxi mampares de seguretat o equips i elements de posicionament global per satèl·lit (GPS), amb connexió a una central de radiotelèfon o d'alarmes, des de l'1 de gener de 2000.
  
Article 3. Requisits
  
1. Els qui opten per ser beneficiaris de les ajudes hauran d'acreditar no tenir pendent el pagament de cap sanció per incompliment de la legislació sobre el transport.
  
2. Els beneficiaris de les ajudes estaran obligats, en tot moment, a facilitar la informació que els requerisca la Direcció General de Transports, i a sotmetre's a qualsevol actuació de control i verificació de la utilització i l'ús de les ajudes atorgades.
  
Article 4. Sol·licituds, documentació i terminis
  
1. Les sol·licituds d'ajuda previstes en aquesta ordre s'hauran d'efectuar per mitjà d'instància formalitzada, d'acord amb el model que s'adjunta en l'Ordre, dirigides al conseller d'Obres Públiques, Urbanisme i Transports, i s'haurà d'optar sols per una de les modalitats d'ajudes.
  
2. Aquestes sol·licituds, juntament amb la corresponent documentació, hauran de presentar-se, en el termini de 30 dies comptadors a partir de l'endemà de la publicació d'aquesta ordre en el Diari Oficial de la Generalitat Valenciana, en el registre d'entrada de la Conselleria d'Obres Públiques, Urbanisme i Transports, o en els dels Serveis Territorials de Transports de Castelló o Alacant, sense perjudici del que disposa l'article 38.4 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. L'incompliment del termini de presentació de la sol·licitud, determinarà l'automàtica exclusió en l'accés a l'ajuda.
  
3. La sol·licitud haurà d'anar acompanyada dels documents següent:
  
a) Còpia compulsada del Document Nacional d'Identitat o passaport vigent i del Número d'Identificació Fiscal. Si es tractara de persona jurídica, còpia compulsada del Codi d'Identificació Fiscal, còpia autoritzada del document de constitució i justificació de la inscripció en el Registre Mercantil o en el que corresponga i poders de representació compulsats, de la persona que represente a l'empresa.
  
b) Factura pro forma o pressupost justificatiu de la completa instal·lació dels equips i elements necessaris, desglossat per conceptes (mà d'obra, IVA, etc.), i especificant model i característiques de l'equip.
  
c) Còpia compulsada de l'autorització vigent de taxi de l'Àrea corresponent.
  
d) Compromís d'estar connectat directament amb una empresa o associació legalment constituïda amb finalitats de gestió de servei de taxi a través del telèfon, o amb una central d'una empresa de seguretat d'alarmes.
  
Aquest compromís ha d'anar acompanyat d'un certificat de l'empresa corresponent acreditant que posseeix la infraestructura organitzativa i tecnològica per a gestionar l'ús del sistema GPS
  
e) Còpia compulsada del permís de circulació del vehicle
  
Article 5. Quantia
  
L'adquisició i la instal·lació de mampares de seguretat o equip de localització de posicionament global per satèl·lit (GPS), serà subvencionada al 75% del cost total de la inversió, amb un límit màxim de 120.000 pessetes (cent vint mil) equivalents a 721 euros, amb 21 cèntims, per instal·lació.
  
Article 6. Criteri d'atorgament de les subvencions
  
Les ajudes econòmiques seran atorgades sempre que es complisquen els requisits establits en aquesta ordre i tenint en consideració com a criteri d'atorgament el de la data de sol·licitud de l'ajuda, i fins que s'acabe la consignació pressupostària. Així mateix, tindran preferència les sol·licituds referides a autoritzacions o llicències que no hagen fruït d'ajudes anteriors per instal·lació de mampares o equips de posicionament global per satèl·lit (GPS).
  
Article 7. Proposta de resolució i atorgament
  
1. L'examen i la valoració dels expedients de sol·licitud de les ajudes corresponen a la Direcció General de Transports qui, a la vista de les sol·licituds presentades, elaborarà les propostes motivades per a l'atorgament o denegació de les ajudes, previ estudi, fixació d'admissibilitats i quanties i tenint en compte els criteris de valoració establits en aquest Ordre. Les propostes de resolució seran elevades al conseller d'Obres Públiques, Urbanisme i Transports, per a la resolució definitiva que, en el cas d'atorgament d'ajuda, expressarà amb exactitud la quantia.
  
2. El termini màxim per a resoldre expressament i notificar les sol·licituds presentades serà de quatre mesos i el còmput es realitzarà des de la data en què la sol·licitud haja tingut entrada en el registre de l'òrgan competent per a la tramitació. Superat aquest termini sense que haja recaigut resolució expressa s'haurà d'entendre que aquesta és desestimatòria.
  
Article 8. Justificació de la despesa i pagament de les subvencions
  
Una vegada notificades les resolucions d'atorgament i previ al cobrament d'aquestes pels beneficiaris, aquests hauran de justificar la despesa efectivament realitzada en el termini de dos mesos des de l'esmentada notificació, i s'aportarà la documentació següent:
  
a) Factura del pagament de la instal·lació de l'equip i elements constitutius del sistema de localització per satèl·lit (GPS) o de la mampara de seguretat.
  
b) Certificació o justificant acreditatiu de l'homologació de la Inspecció Tècnica de Vehicles.
  
c) Contracte que justifique la connexió amb una central de radiotelèfon o d'alarmes.
  
d) Declaració responsable en la qual s'especifiquen les ajudes o els finançaments públics o privats obtinguts o sol·licitats per a aquestes finalitats, així com la submissió a control i comprovació per part de l'administració de l'efectiva instal·lació i manteniment de tota la instal·lació.
  
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de l'actuació que desenvolupe el beneficiari en la instal·lació del corresponent equip i elements del sistema de localització per satèl·lit (GPS).
  
e) Dades de domiciliació bancària.
  
Una vegada rebuda dins del termini i en la forma escaient la documentació referida per l'administració, i després de les oportunes comprovacions, es procedirà al pagament de l'ajuda.
  
Article 9. Obligacions dels beneficiaris
  
Els beneficiaris de les ajudes estaran obligats a:
  
a) Mantenir en ús l'equip i els elements instal·lats en el vehicle durant un període mínim i continuat de sis anys (annex I). En cas contrari, es procedirà a la devolució de la part proporcional de l'ajuda. El control d'aquesta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en els quals haurà de quedar sempre garantit el compliment del compromís.
  
b) Facilitar qualsevol dada o document que la Direcció General de Transports considere necessari demanar per a un coneixement exacte i veraç del compliment dels objectius i finalitats d'aquesta ordre, d'acord amb el contingut del punt 2 de l'article tercer (annex I).
  
c) No tenir pendent cap sanció definitiva per incompliment de la legislació del transport, així com posar en coneixement de la Direcció General de Transports qualsevol ajuda o subvenció que reben per a aquesta finalitat, d'altres administracions o entitats públiques o privades (annex I), tal com es desprèn del punt 1 de l'article tercer i lletra d) de l'article vuité.
  
d) Comunicar a la Direcció General de Transports de la Conselleria d'Obres Públiques, Urbanisme i Transports qualsevol canvi respecte al contracte de connexió del sistema GPS (annex I).
  
Article 10. Revocació de la subvenció
  
1. Procedirà el reintegrament de les quantitats percebudes i l'exigència de l'interès de demora des del moment del pagament de la subvenció en el cas que es verifique l'obtenció de les ajudes sense haver complit les condicions requerides derivades d'aquesta ordre i la legislació vigent.
  
2. A tal efecte, es podrà incoar, per l'òrgan competent per a la concessió de les ajudes, el corresponent expedient, que podrà finalitzar en el cas amb la resolució de la subvenció, l'obligació de reintegrament de les ajudes concedides i els interessos de demora.
  
DISPOSICIÓ FINAL
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament i aplicació del que disposa en aquesta ordre.
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta disposició, que posa fi a la via administrativa, cabrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
  
Tot això de conformitat amb l'article 107·3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de l'esmentada Llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 25 de maig de 2000
  
El conseller d'Obres Públiques, Urbanisme i Transports,